ai4bharat/Pralekha huggingface dataset:
वित्त मंत्रालय
आयकर विभाग ने बेंगलुरू में सर्वेक्षण किए
आयकर विभाग ने दिनांक 08.07.2021 को बेंगलुरु में भारत के अग्रणी मैनपावर सेवा प्रदाताओं में से एक के दो व्यावसायिक परिसरों पर एक सर्वेक्षण अभियान चलाया । कर निर्धारिती द्वारा आयकर अधिनियम, 1961 की धारा 80JJAA- जो कुछ शर्तें पूरी किए जाने पर नये रोजगार सृजन को प्रोत्साहित करती है, जैसे कर्मचारी को भुगतान की गई परिलब्धियां  और रोजगार के दिनों की संख्या इत्यादि- के अंतर्गत भारी कटौती का दावा किया गया है ।
सर्वे अभियान के दौरान आयकर अधिनियम, 1961 में कटौती के गलत दावों के संबंध में कर चोरी के साक्ष्य एकत्र किए गए हैं । जांच में आगे पता चला है कि भले ही नये कर्मचारियों की परिलब्धियां 25,000 रुपये प्रति माह से अधिक थीं, कर निर्धारिती ने ऐसे कर्मचारियों को मिलने वाली परिलब्धियों के कुछ घटकों को शामिल न करके उक्त धारा के अंतर्गत ग़लत तरीक़े से कटौती का दावा किया था ताकि वह 25,000 रुपये प्रतिमाह की परिलब्धियों की अर्हता सीमा में फिट हो पाए ।
इसके अतिरिक्त यह पाया गया है कि बाद के वर्षों में कटौती का दावा किया गया है, भले ही पात्रता प्राप्त कुछ कर्मचारी अब निर्धारिती के पेरोल पर नहीं थे ।
कुल मिलाकर इस सर्वे में विभिन्न आकलन वर्षों में फैले 880 करोड़ रुपये तक की आय को छुपाने का पता चल गया है।
आगे की जांच चल रही है।
महिला एवं बाल विकास मंत्रालय
नारी शक्ति पुरस्कार के लिए नामांकन जमा करने की अंतिम तारीख 6 फरवरी तक बढ़ी
महिला और बाल विकास मंत्रालय ने प्रतिष्ठित नारी शक्ति पुरस्कार - 2020 के लिए नामांकन जमा करने की अंतिम तारीख 6 फरवरी, 2021 तक बढ़ा दी है। महिला सशक्तिकरण के क्षेत्र में व्यक्तियों आदि द्वारा उल्लेखनीय कार्य को सम्मानित करते हुए महिला और बाल विकास मंत्रालय द्वारा प्रति वर्ष 8 मार्च को अंतरराष्ट्रीय महिला दिवस पर नारी शक्ति पुरस्कार प्रदान किए जाते हैं।
नारी शक्ति पुरस्कार निर्णय लेने वाली भूमिका में महिलाओं की भागीदारी, परम्परागत और गैर-परम्परागत क्षेत्रों में महिलाओं के कौशल विकास, ग्रामीण महिलाओंको बुनियादी सुविधाएं प्रदान करने, विज्ञान तथा प्रौद्योगिकी जैसे गैर-परम्परागत क्षेत्रों में महिलाओंकोप्रोत्साहित करने, खेलकूद, कला और संस्कृति तथा महिलाओं की संरक्षा और सुरक्षा, स्वास्थ्य और तंदरुस्ती, शिक्षा, जीवन शैलियों, सम्मान एवं गरिमा को बढ़ावा देने आदि के महत्वपूर्ण कार्य करने वाले व्यक्तियों/समूहों/स्वयंसेवी संगठनों/संस्थानों आदि को प्रदान किया जाता है। पुरस्कार के अंतर्गत प्रशस्ति पत्र औरदो लाख रुपए की सम्मान राशि दी जाती है।
दिशानिर्देशों के अनुसार इन क्षेत्रों में न्यूनतम पांच वर्ष तक काम करने वाला कम से कम 25 वर्ष आयु का कोई भी व्यक्ति और संस्थान पुरस्कार के लिए नामांकन का पात्र है।
पुरस्कार में ऐसे व्यक्तियों अथवा संस्थानोंआदि की उपलब्धि को मान्यता दी जाती है जिन्होंने अपनी उम्र, भौगोलिक सीमाओं या संसाधनों के अभाव जैसी बाधाओं को पार करते हुए अपने सपने पूरे किए। उनके मजबूत इरादे समाज को और विशेषकर युवाओं को स्त्री-पुरुष के बीच रूढ़ीवादी भेदभाव को दूर करने के लिए प्रेरित करते हैं। यह उन्हें लैंगिक असमानता और भेदभाव के विरुद्ध खड़े होने को प्रोत्साहित करते हैं। यह पुरस्कार समाज की प्रगति में महिलाओं की समान भागीदारी को मान्यता देने का प्रयास है। विस्तृत जानकारी के लिए लिंक पर जाएं -
http://narishaktipuraskar.wcd.gov.in/
एमजी/एएम/एए
(Visitor Counter : 341
वित्त मंत्रालय
वित्त मंत्री श्रीमती निर्मला सीतारमण ने “रिकवर टूगेदर, रिकवर स्ट्रांगर” विषय पर आयोजित जी-20सेमिनार में भाग लिया
केंद्रीय वित्त और कॉरपोरेट कार्य मंत्री श्रीमती निर्मला सीतारमण ने जी20अध्यक्ष,इंडोनेशिया द्वारा बाली में आयोजित जी20 अंतर्राष्ट्रीय सेमिनार में नई दिल्ली से वर्चुअल रूप में भाग लिया।
केंद्रीय वित्त मंत्री श्रीमती निर्मला सीतारमण जी20अध्यक्ष, इंडोनेशियाद्वारा बाली में आयोजित जी20 अंतर्राष्ट्रीय सेमिनार को नई दिल्ली से वर्चुअल रूप में संबोधित करती हुईं
इस वर्ष के लिए जी20 की थीम, “रिकवर टूगेदर, रिकवर स्ट्रांगर” पर अपने संबोधन में वित्त मंत्री ने इस बात पर जोर दिया कि वैश्विक अर्थव्यवस्था की मजबूत, स्थायी, संतुलित और समावेशी की स्थिति को फिर से प्राप्त करने के लिएसभी देशों की सामूहिक प्रगति सुनिश्चित करना अनिवार्य है।उन्होंने कहा कि इस लक्ष्य को हासिल करने की दिशा में बहुपक्षवाद और सामूहिक कार्य की भूमिका महत्वपूर्ण है। श्रीमती सीतारमण ने वैश्विक स्तर पर फिर से पहले की बेहतर स्थिति को प्राप्त करने में समावेश, निवेश, नवाचार और संस्थानों के महत्व को भी रेखांकित किया।
वित्त मंत्री ने वैश्विक अर्थव्यवस्था के लिए फिर से पहले की स्थिति प्राप्त करने में असमानताओं को समाप्त करने के साथ टीकों औरदवाओं को किफायती बनाने तथा इन तक समान पहुंच सुनिश्चित करने के महत्व पर जोर दिया। इस संदर्भ में श्रीमती सीतारमण ने इस बात पर प्रकाश डाला कि अब तक भारत टीकों की 1.25 बिलियन से अधिक खुराकें दे चुका है और 90 से अधिक देशों को 72 मिलियन से अधिक वैक्सीन खुराकों की आपूर्ति की है, जिनमें अनुदान के रूप में दिए गए टीके भी शामिल हैं।यह वैश्विक स्तर पर समन्वित होकर कार्य करने के सन्दर्भ में भारत की प्रतिबद्धता को दर्शाता है।
वित्त मंत्री ने विकास पथ पर त्वरित और स्थिर वापसी को सक्षम बनाने के लिए अवसंरचना के निवेश में वृद्धि के महत्व पर जोर दिया।
श्रीमती सीतारमण ने इस बात पर भी जोर दिया कि पर्यावरण-अनुकूल निवेश, सरकारों के पुनर्निर्माण के प्रयासों में महत्वपूर्ण भूमिका निभाएगा। उन्होंने जी20 से इस बात पर विचार-विमर्श करने का आह्वान किया कि विकासशील देशों को जलवायु वित्त और पर्यावरण-अनुकूल प्रौद्योगिकियां कैसे उपलब्ध कराई जा सकती हैं, ताकि पर्यावरण-अनुकूल विकास की दिशा में उनके प्रयासों को प्रोत्साहन दिया जा सके और इनमें तेजी लाई जा सके।
खान मंत्रालय
केंद्रीय मंत्री श्री प्रह्लाद जोशी की छह दिवसीय ऑस्ट्रेलिया यात्रा शुरू हुई
कई मंत्रियों और उद्योग संगठनों के साथ बैठकों की एक श्रृंखला होगी
लिथियम और कोबाल्ट परियोजनाओं में संयुक्त निवेश की संभावनाओं पर जोर रहेगा
श्री जोशी ऑस्ट्रेलिया में भारतीय मूल के लोगों के साथ संवाद करेंगे
केंद्रीय संसदीय मामलों, कोयला और खान मंत्री श्री प्रह्लाद जोशी की 3 जुलाई, 2022 को अपनी छह दिवसीय ऑस्ट्रेलिया की यात्रा शुरू होने के साथ भारत अपने ऊर्जा के स्वच्छ स्रोतों को अपनाने के व्यापक मिशन के तहत सुरक्षित, मजबूत और व्यावसायिक रूप से व्यवहार्य सामरिक से महत्वपूर्ण खनिजों के विकास की अपनी महत्वाकांक्षा को साकार करने के एक कदम नजदीक पहुंच गया है।
प्रधानमंत्री श्री नरेन्द्र मोदी ने भारत-ऑस्ट्रेलिया द्विपक्षीय संबंधों को नए मुकाम पर लाने पर खासा जोर दिया है, जिससे दोनों देशों के बीच विभिन्न क्षेत्रों विशेष रूप से महत्वपूर्ण खनिजों, कोयला, खनन, रक्षा, नवीन एवं नवीकरणीय ऊर्जा, नई प्रौद्योगिकियों, कृषि अनुसंधान और साइबर सुरक्षा में व्यापक सहयोग के लिए मार्ग प्रशस्त होगा। प्रधानमंत्री के नेतृत्व में, भारत-ऑस्ट्रेलिया के बीच संबंधों में मजबूती के साथ भारत स्थायी रूप से स्वच्छ ऊर्जा महत्वाकांक्षाओं को हासिल करने की दिशा में आगे बढ़ने के लिए प्रतिबद्ध है।
यह यात्रा इसलिए भी अहम है, क्योंकि एंथनी अल्बानीज सरकार बनने के बाद मंत्री प्रह्लाद जोशी और मैडालीन किंग की यह पहली बैठक हो रही है।
ऑस्ट्रेलिया सरकार के कई मंत्रियों और अधिकारियों तथा ऑस्ट्रेलिया में उद्योग संगठनों और संस्थानों के साथ कई बैठक प्रस्तावित हैं। श्री प्रह्लाद जोशी वहां पर रिसोर्सेज एंड नॉर्दर्न ऑस्ट्रेलिया मिनिस्टर मैडालीन किंग, मिनिस्टर बिल जॉन्सटन एमएलए, मिनिस्टर फॉर माइंस एंड पेट्रोलियम, एनर्जी, करेक्टिव सर्विसेज एंड इंडस्ट्रियल रिलेशंस के साथ बैठक करेंगे, वहीं श्री पॉल टूले, डिप्टी मिनिस्टर, मिनिस्टर फॉर रीजनल न्यू साउथ वेल्स और मिनिस्टर फॉर पुलिस के साथ वीडियो कॉन्फ्रेंस के साथ एक बैठक करेंगे।
श्री जोशी ने खनिज के लिहाज से संपन्न तिआंकी लिथियम क्विनाना और ग्रीनबुशेस माइन का भ्रमण करेंगे।
भ्रमण के दौरान, श्री जोशी का लक्ष्य खान मंत्रालय के तहत आने वाले तीन सीपीएसई का एक संयुक्त उपक्रम और खनिज बिदेश इंडिया लिमिटेड  और क्रिटिकल मिनरल्स फैसिलिटेशन ऑफिस , ऑस्ट्रेलिया सरकार के बीच एमओयू के लिए आधार तैयार करना है, जिसका उद्देश्य द्विपक्षीय व्यापार संबंधों को मजबूती देना और सुरक्षित, मजबूत और व्यावसायिक रूप से व्यवहार्य अहम खनिजों की आपूर्ति श्रृंखलाएं की साझा महत्वाकांक्षा पूरी करने के लिए मार्ग प्रशस्त करना है। भारत-ऑस्ट्रेलिया महत्वपूर्ण खनिज निवेश भागीदारी के माध्यम से ऑस्ट्रेलिया में व्यवहार्य लिथियम और कोबाल्ट परियोजनाओं के लिए निवेश करने का प्रस्ताव है, जो भारत की स्वच्छ ऊर्जा महत्वाकांक्षाओं को पूरा करने के लिहाज से महत्वपूर्ण है। ये कदम भारत की ई-मोबिलिटी पहलों और अन्य विविध क्षेत्रों के लिए खनिज सुरक्षा के पूरक होंगे, जिनमें महत्वपूर्ण और सामरिक खनिजों का उपयोग होता है।
खान एवं खनिज क्षेत्र में ऐतिहासिक सुधारों को रेखांकित करने के अलावा, श्री जोशी अपनी यात्रा के दौरान भारतीय मूल के लोगों को भी संबोधित करेंगे।
स्वास्थ्य एवं परिवार कल्याण मंत्रालय
कोविड-19 पर ताज़ा जानकारी
देशव्यापी टीकाकरण अभियान के तहत अब तक वैक्सीन की 33.28 करोड़ डोज लगाई गई हैं।
पिछले 24 घंटों में भारत में 45,951 नये मामले दर्ज हुये।
भारत में सक्रिय मामले कम होकर 5,37,064 तक पहुंचे।
कुल मामलों में सक्रिय मामले 1.77 प्रतिशत हैं।
अब तक पूरे देश में कुल 2,94,27,330 मरीज स्वस्थ हुये।
पिछले 24 घंटों के दौरान 60,729 मरीज स्वस्थ हुये।
पिछले लगातार 48वें दिन दैनिक नये मामलों की तुलना में दैनिक रिकवरी अधिक रही।
रिकवरी दर में इजाफा, वह 96.92 प्रतिशत पहुंची।
साप्ताहिक पॉजिटिविटी दर पांच प्रतिशत से नीचे कायम। वर्तमान में यह 2.69 प्रतिशत है।
दैनिक पॉजिटिविटी दर 2.34 प्रतिशत है, जो लगातार 23वें दिन पांच प्रतिशत से कम पर कायम है।
जांच क्षमता में उल्लेखनीय वृद्धि के साथ, अभी तक कुल 40.01 करोड़ से अधिक जांचें की जा चुकी हैं।
निर्वाचन आयोग
भारत निर्वाचन आयोग ने श्री विनोद जुत्शी को असंध विधानसभा चुनावों के लिए विशेष पर्यवेक्षक नियुक्त किया
भारत निर्वाचन आयोग ने भारत निर्वाचन आयोग के पूर्व उप चुनाव आयुक्त एवं पर्यटन सचिव श्री विनोद जुत्शी  को सोशल मीडिया में चल रहे वीडियो के आलोक में हरियाणा के करनाल जिले के 23 - असंध विधानसभा चुनाव क्षेत्र के आगामी चुनावों के लिए विशेष पर्यवेक्षक नियुक्त किया है। श्री जुत्शी से आवश्यक सुधारात्मक कार्रवाई करने तथा स्वतंत्र, निष्पक्ष एवं शांतिपूर्ण चुनाव सुनिश्चित करने के लिए तत्काल चुनाव क्षेत्र पहुंचने का आग्रह किया गया है।
श्री जुत्शी ने इससे पूर्व राजस्थान के मुख्य निर्वाचन अधिकारी के रूप में कार्य किया है। उन्होंने इसीआई में विभिन्न पदों पर भी काम किया है। श्री जुत्शी को अप्रैल 2019 में आयोजित हाल के लोकसभा के आम चुनावों के दौरान आंध्र प्रदेश, तेलंगाना एवं त्रिपुरा का विशेष पर्यवेक्षक नियुक्त किया गया था।
प्रधानमंत्री कार्यालय
प्रधानमंत्री ने सभी लोगों से प्रधानमंत्री संग्रहालय जाने का अनुरोध किया
प्रधानमंत्री श्री नरेन्द्र मोदी ने सभी लोगों से नई दिल्ली स्थित प्रधानमंत्री संग्रहालय जाने का अनुरोध किया है।
पूर्व प्रधानमंत्री स्वर्गीय श्री चंद्रशेखर के पुत्र श्री नीरज शेखर द्वारा प्रधानमंत्री संग्रहालय की अपनी यात्रा के बारे में किए गए ट्वीट का जवाब देते हुए, प्रधानमंत्री ने एक ट्वीट में कहा;
“यह मेरा सौभाग्य था कि चंद्रशेखर जी जैसे महान व्यक्तित्व के साथ मुझे समय बिताने का मौका मिला और बहुत कुछ सीखने को मिला। प्रधानमंत्री संग्रहालय में देशवासी चंद्रशेखर जी के साथ ही अपने सभी प्रधानमंत्रियों के योगदान को देख पाएंगे। मैं हर किसी से अनुरोध करूंगा कि वो यहां जरूर जाएं।”
सूचना और प्रसारण मंत्रालय
ऑस्ट्रियाई फिल्म ‘अल्मा एंड ऑस्कर’ से आईएफएफआई, 53 का एक भावपूर्ण उद्घाटन होगा
आईएफएफआई 53 की शुरुआत ऑस्ट्रियाई निदेशक डाइटर बर्नर की फिल्म ‘अल्मा एंड ऑस्कर’ से होगी
गोवा में 20 नवंबर से 28 नवंबर तक आयोजित होने वाले 53वें भारतीय अंतर्राष्ट्रीय फिल्म महोत्सव  की शुरुआत ऑस्ट्रियाई फिल्म ‘अल्मा एंड ऑस्कर’ से होगी। विएना समाज के ग्रैंड डेम अल्मा महलर  और ऑस्ट्रियाई कलाकार ऑस्कर कोकोस्चका  के बीच भावनात्मक और उथल-पुथल भरा रिश्ता इस बायोपिक का विषय है। डाइटर बर्नर द्वारा निर्देशित फिल्म कुल 110 मिनट की है।
चूँकि, फिल्म महोत्सव सिनेमा की कला को सम्पूर्णता के साथ मनाने का प्रयास करता है, इसलिए यह उचित है कि आईएफएफआई 53 की शुरुआत एक संगीतकार और एक कलाकार के बीच प्रेम संबंध की भावपूर्ण फिल्म से होती है। एक उभरते हुए चित्रकार, ऑस्कर कोकोस्चका की मुलाकात संगीतकार अल्मा से उस समय होती है, जब वह अपने पहले पति गुस्ताव महलर की मृत्यु के बाद, वास्तुकार वाल्टर ग्रोपियस के साथ अपना रिलेशनशिप शुरू कर चुकी होती है। अल्मा नहीं चाहती है कि वह किसी ऐसे व्यक्ति के साथ रहे, जिसकी छाया में वह अपनी कलात्मक क्षमता को हासिल न कर पाए। यह सोचते हुए अल्मा ने ओस्कर कोकोस्चका के साथ भावनाओं से ओतप्रोत संबंध शुरू किया। उनके सम्बन्ध की प्रकृति ऐसी है कि कोकोस्चका ने अपनी सबसे प्रसिद्ध रचना को इस थीम पर चित्रित किया। फिल्म उनके रिश्ते की पड़ताल करती है, जिसे 'तूफानी' और 'उथल-पुथल' भरा कहा गया है।
ब्राइड ऑफ़ द विंड - अल्मा महलेर के साथ अपने संबंधों पर आधारित ऑस्कर कोकोस्चका की पेंटिंग
निर्देशक डाइटर बर्नर एक प्रसिद्ध ऑस्ट्रियाई फिल्म व थिएटर निर्देशक, अभिनेता और पटकथा लेखक हैं। उन्हें ऑस्ट्रिया में पुरस्कार विजेता ‘अल्पेन्सगा’ की छह फिल्मों के साथ एक निर्देशक के रूप में देश भर में प्रसिद्धि मिली, जिसमें 1976-1980 तक की अवधि के दौरान एक परिवार और गाँव के इतिहास को दिखाया गया है। उन्हें श्निट्ज़लर के थिएटर-नाटक, डेर रेगेन पर आधारित उनकी फिल्म बर्लिनर रेगेन  के लिए अंतर्राष्ट्रीय प्रशंसा मिली।
अल्मा और ऑस्कर रविवार, 20 नवंबर को आईनॉक्स, पणजी में प्रदर्शित की जाएगी।
रक्षा मंत्रालय
डीआरडीओ ने अखिल भारतीय राजभाषा, वैज्ञानिक एवं तकनीकी संगोष्ठी का आयोजन किया
प्रमुख बातें:
इसका उद्देश्य वैज्ञानिक और तकनीकी कार्यों सहित शासकीय गतिविधियों में हिंदी के उपयोग को बढ़ावा देना है
संगोष्ठी का विषय 'रक्षा उत्पादों का परीक्षण और मूल्यांकन: आवश्यकता और उपलब्धियां' था
भारतीय रक्षा परिदृश्य में मिसाइल प्रौद्योगिकी की भूमिका, राष्ट्र निर्माण में विज्ञान और प्रौद्योगिकी की भूमिका एवं कोविड 19 का मानव जाति पर प्रभाव चर्चा के विषय थे
रक्षा अनुसंधान और विकास संगठन  की एक प्रमुख प्रयोगशाला एकीकृत परीक्षण रेंज  चांदीपुर ने 06 और 07 अक्टूबर, 2021 को अखिल भारतीय राजभाषा, वैज्ञानिक और तकनीकी संगोष्ठी का आयोजन किया। संगोष्ठी का औपचारिक उद्घाटन संसद सदस्य और रक्षा पर स्थायी समिति के अध्यक्ष श्री जुएल ओराम द्वारा किया गया।
वैज्ञानिक और तकनीकी कार्यों सहित आधिकारिक गतिविधियों में हिंदी के उपयोग को बढ़ावा देने के उद्देश्य से राजभाषा पर इस संगोष्ठी की मेजबानी करने की जिम्मेदारी हर साल एक डीआरडीओ प्रयोगशाला को सौंपी जाती है। इस वर्ष इस संगोष्ठी का आयोजन आईटीआर द्वारा 'रक्षा उत्पादों का परीक्षण और मूल्यांकन: आवश्यकता और उपलब्धियां' विषय के साथ किया गया था। संगोष्ठी के दौरान भारतीय रक्षा परिदृश्य में मिसाइल प्रौद्योगिकी की भूमिका, राष्ट्र निर्माण में विज्ञान और प्रौद्योगिकी की भूमिका, हिंदी और हम, प्राकृतिक संसाधन, योग के साथ उपचार और मानव जाति पर कोविड-19 के प्रभाव जैसे अनेक प्रासंगिक विषयों को शामिल किया गया। उपरोक्त विषयों पर हिंदी में लेखों का योगदान विभिन्न प्रयोगशालाओं के डीआरडीओ कर्मचारियों द्वारा किया गया है।
श्री जुएल ओराम ने अपने संबोधन में आधिकारिक गतिविधियों में हिंदी को बढ़ावा देने के लिए डीआरडीओ के प्रयासों की सराहना की। उन्होंने क्षेत्रीय भाषाओं के उपयोग को बढ़ावा देकर सांस्कृतिक विरासत के संरक्षण पर जोर दिया। संगोष्ठी में देश भर की डीआरडीओ प्रयोगशालाओं के अधिकारियों और कर्मचारियों ने भाग लिया।
एमजी/एएम/एबी
(Visitor Counter : 516
राष्ट्रपति सचिवालय
राष्ट्रपति ने डॉ ए पी जे अब्दुल कलाम को उनकी जयंती पर पुष्पांजलि अर्पित की
 राष्ट्रपति भवन में पूर्व राष्ट्रपति डॉ. ए. पी. जे. अब्दुल कलाम को उनकी जयंती पर पुष्पांजलि अर्पित की।
इस अवसरस पर राष्ट्रपति भवन के अधिकारियों और कर्मचारियों के साथ-साथ डॉ कलाम के परिवार के सदस्यों ने भी उन्हें श्रद्धांजलि दी।
सूचना और प्रसारण मंत्रालय
इफी के 'विशेष दिन' ने झारखंड को फिल्ममेकिंग स्थल के तौर पर प्रोत्साहित किया
49वें भारतीय अंतर्राष्ट्रीय फिल्म महोत्सव  का ये दिन झारखंड को समर्पित था। ऊबड़ खाबड़ पहाड़ियों और सम्मोहक झरनों से नवाजे गए खूबसूरत नजारों वाले इस राज्य को फिल्म शूटिंग वाले स्थल के तौर पर तब बहुत जरूरी प्रोत्साहन मिला जब गणमान्य लोग इफी में आज 'झारखंड दिवस' मनाने के लिए साथ आए।
गोवा की राज्यपाल सुश्री मृदुला सिन्हा, झारखंड सरकार के पर्यटन मंत्री श्री अमर कुमार बावरी, सूचना एवं प्रसारण मंत्रालय के सचिव श्री अमित खरे, झारखंड के सूचना एवं जनसंपर्क विभाग के सचिव श्री सुनील कुमार बर्णवाल, झारखंड के पर्यटन, खेल व कला विभाग के सचिव श्री राहुल शर्मा और गोवा सरकार के पर्यटन सचिव श्री शिव प्रताप सिंह ने पणजी में होटल सिडाडे द गोवा में इस विशेष शाम के उत्सव में हिस्सा लिया। झारखंड के सांस्कृतिक समूहों ने यहां उस क्षेत्र की समृद्ध सांस्कृतिक विरासत दिखाते हुए मांदर और बांसुरी की धुनों पर पाइका, मर्दाना झूमर, सरायकेला छऊ, डमकच जैसे स्थानीय नृत्यों का प्रदर्शन किया।
इफी में जुट रहे फिल्म प्रशंसक झारखंड और उसकी पर्यटन पहलों का प्रचार करने वाले बहुत से स्टॉलों के माध्यम से राज्य की कला, संस्कृति और खान-पान की झलक भी यहां देख पा रहे हैं। इस महोत्सव के अलग-अलग स्थलों में प्रस्तुत किए गए राज्य के खान-पान और हस्तशिल्प बहुत सारे लोगों का ध्यान आकर्षित कर रहे हैं। 2016 में फिल्ममेकिंग को प्रोत्साहित करने के लिए स्पेशल मेंशन पुरस्कार प्राप्त कर चुके झारखंड को उचित तौर पर ही इस साल इफी में 'फोकस वाला राज्य' चुना गया है। झारखंड सरकार के फिल्म प्रोत्साहन कार्यक्रम के अंतर्गत झारखंड में फिल्माई गई या राज्य की भाषा या बोली में बनाई गई छह फिल्मों का प्रदर्शन इस महोत्सव में किया जा रहा है।
ये फिल्में हैं - 'बेग़म जान' , 'अ डेथ इन द गंज' , 'मोर गांव मोर देश' , 'अजब सिंह की गजब कहानी'  और 'पंचलैट' । भारतीय क्रिकेट टीम के पूर्व कप्तान एम. एस. धोनी के जीवन पर बनी फिल्म 'एमएसडीः द अनटोल्ड स्टोरी'  का प्रदर्शन इफी के ओपन एयर स्क्रीनिंग स्थल पर किया जा रहा है।
जब झारखंड बिहार का हिस्सा था तब सत्यजीत राय और ऋत्विक घटक जैसे महान फिल्मकारों द्वारा झारखंड को सिनेमा परदे पर दिखाया जा चुका है। मगर राज्य का दर्जा प्राप्त करने के बाद कुछ समय के लिए यहां के खूबसूरत नजारों की मौजूदगी फिल्म लोकेशन के नक्शे से उतर गई। मुख्य मंत्री रघुबर दास के सक्षम नेतृत्व में ये राज्य अब फिल्म मेकिंग में अपनी खोई हुई प्रतिष्ठा फिर से हासिल करने को तैयार है। जब से झारखंड राज्य फिल्म नीति जारी की गई है तब से ये राज्य फिल्मकारों के बीच अपने यहां की फिल्ममेकिंग से जुड़ी संभावनाओं को लेकर जागरूकता फैलाते हुए आगे बढ़ रहा है। इफी में इन केंद्रित जलसों के माध्यम से इस राज्य को फिल्म मेकिंग उद्योग और पर्यटन दोनों ही लिहाज से मजबूत तरीके से सुर्खियों में रख दिया गया है। ऐसी उम्मीद है कि ये प्रयास स्थानीय कलाकारों के लिए अवसरों के निर्माण में मदद करेंगे और राज्य को एक पर्यटन गंतव्य में तब्दील करने में मदद करेंगे।
आर.के.मीणा/एएम/जीबी-11420
(Visitor Counter : 128
शिक्षा मंत्रालय
केंद्रीय शिक्षा मंत्री श्री धर्मेंद्र प्रधान शिलांग में नॉर्थ ईस्टर्न हिल यूनिवर्सिटी के 27वें दीक्षांत समारोह में शामिल होंगे
केंद्रीय शिक्षा और कौशल विकास एवं उद्यमिता मंत्री श्री धर्मेंद्र प्रधान 21 मई 2022 को नॉर्थ ईस्टर्न हिल यूनिवर्सिटी , शिलांग के 27वें दीक्षांत समारोह में मुख्य अतिथि के तौर पर भाग लेंगे।
श्री प्रधान समारोह को संबोधित करेंगे और विश्वविद्यालय के पुरस्कार विजेताओं को पुरस्कार वितरित करेंगे। दीक्षांत समारोह के दौरान कुल 127 पदक विजेताओं- 38 विश्वविद्यालय स्वर्ण पदक विजेताओं और विभिन्न श्रेणियों में 87 रेक्टर स्वर्ण पदक विजेताओं- को पुरस्कार प्रदान किए जाएंगे।
मेघालय के मुख्यमंत्री श्री कोनराड के. संगमा इस अवसर पर विशिष्ट अतिथि के रूप में शिरकत करेंगे। वह सभा को संबोधित करने के अलावा पुरस्कार, प्रमाण पत्र और प्रशस्ति पत्र वितरण में भी भाग लेंगे। एनईएचयू के कुलपति प्रोफेसर पी. एस. शुक्ला दीक्षांत समारोह की अध्यक्षता करेंगे और उम्मीदवारों को उनकी संबंधित डिग्री प्रदान करेंगे।
कुल मिलाकर, 83 पीएचडी, 6 एमफिल, 540 स्नातकोत्तर और विभिन्न धाराओं में 1,474 स्नातकों सहित कुल 2,103 उम्मीदवारों द्वारा व्यक्तिगत रूप से अपनी संबंधित डिग्री प्राप्त किए जाने की उम्मीद है। जबकि दीक्षांत समारोह के दौरान कुल 13,855 अन्य को उनकी अनुपस्थिति में संबंधित डिग्री प्रदान की जाएगी।
सूक्ष्म, लघु एवं मध्यम उद्यम मंत्रालय
खादी और ग्रामोद्योग आयोग के अद्वितीय प्लास्टिक-मिश्रित हस्तनिर्मित कागज को अपशिष्ट प्लास्टिक के पुनर्चक्रण के आविष्कार के लिए पेटेंट प्राप्त हुआ
खादी और ग्रामोद्योग आयोग  ने प्रकृति से प्लास्टिक के खतरे को कम करने के लिए विकसित अपने अभिनव प्लास्टिक-मिश्रित हस्तनिर्मित कागज के लिए पेटेंट पंजीकरण प्राप्त कर लिया है। पेटेंट प्रमाणपत्र केवीआईसी के कुमारप्पा नेशनल हैंडमेड पेपर इंस्टीट्यूट  जयपुर को 2 अगस्त 2021 को भारत के पेटेंट महानियंत्रक बौद्धिक संपदा द्वारा जारी किया गया। प्लास्टिक-मिश्रित हस्तनिर्मित कागज विकसित करने का विचार सितंबर 2018 में कल्पित हुआ और मात्र दो महीनों में ही यानी कि, नवंबर 2018 में इस परियोजना को केएनएचपीआई में वैज्ञानिकों के एक दल द्वारा निष्पादित किया गया था।
प्लास्टिक-मिश्रित हस्तनिर्मित कागज को प्रोजेक्ट रिप्लान  के तहत विकसित किया गया था। यह भारत में अपनी तरह की पहली परियोजना है, जहां प्लास्टिक कचरे को डि-स्ट्रक्चर्ड, डिग्रेडेड, डाइलूटड किया जाता है तथा इसे हस्तनिर्मित कागज बनाते समय पेपर पल्प के साथ इस्तेमाल किया जाता है। इस प्रकार प्रकृति से प्लास्टिक कचरे को कम करने में सहायता मिलती है। यह उपलब्धि सिंगल यूज प्लास्टिक के खतरे से लड़ने के लिए प्रधानमंत्री नरेन्द्र मोदी के आह्वान के अनुरूप है।
इस पेटेंट को प्राप्त करना वास्तव में केवीआईसी के अद्वितीय नवाचार को एक बड़ी मान्यता है, जो पूरी दुनिया में अभूतपूर्व है। अपशिष्ट-प्लास्टिक मिश्रित हस्तनिर्मित कागज के उत्पादन से स्थायी रोजगार के अवसरों के सृजन के साथ-साथ पर्यावरण की रक्षा के दोहरे उद्देश्यों की पूर्ति होने की संभावना है।
केवीआईसी और राज्य खादी बोर्डों के तहत देश में लगभग 2640 हस्तनिर्मित कागज बनाने वाली इकाइयों में हर वर्ष वातावरण से करीब 3000 मीट्रिक टन अपशिष्ट प्लास्टिक का शोधन करने की क्षमता है। साथ ही इसके माध्यम से अपशिष्ट प्लास्टिक के संग्रह, सफाई और प्रसंस्करण जैसे हजारों नए रोजगार भी पैदा किये जा सकते हैं। इसलिए, कहा जा सकता है कि, यह सतत विकास का एक उपयुक्त मॉडल है। केवीआईसी शीघ्र ही उद्यमियों को प्लास्टिक मिश्रित हस्तनिर्मित कागज बनाने के लिए प्रशिक्षण देना शुरू करेगा और घरेलू कागज उद्योग के साथ इस तकनीकी की जानकारी को साझा करेगा।
खादी और ग्रामोद्योग आयोग द्वारा विकसित तकनीक उच्च एवं निम्न घनत्व अपशिष्ट पॉलिथीन दोनों का उपयोग करती है, जो न केवल कागज को अतिरिक्त मज़बूती देती है बल्कि लागत को 34 प्रतिशत तक कम करती है। यह उत्पाद पुनः चक्रित करने योग्य और पर्यावरण के अनुकूल है। केवीआईसी ने प्लास्टिक मिश्रित हस्तनिर्मित कागज का उपयोग करके कैरी बैग, लिफाफे, फाइल / फोल्डर आदि जैसे कई उत्पाद विकसित किए हैं। केवीआईसी ने अब तक जयपुर शहर के लगभग 40 मीट्रिक टन अपशिष्ट प्लास्टिक का उपयोग करते हुए 13 लाख से अधिक प्लास्टिक मिश्रित हस्तनिर्मित पेपर कैरी बैग बेचे हैं, और इससे लगभग 1.30 करोड़ रुपये का राजस्व अर्जित हुआ है।
एमजी/एएम/एनकेएस/वाईबी
(Visitor Counter : 754
सड़क परिवहन एवं राजमार्ग मंत्रालय
श्री नितिन गडकरी ने आर्थिक विकास के लिए आधुनिक और उच्च गुणवत्ता वाली सड़कों के नेटवर्क के महत्व पर जोर दिया
केंद्रीय सड़क परिवहन और राजमार्ग मंत्री श्री नितिन गडकरी ने आर्थिक विकास और रोजगार के अवसर पैदा करने के लिए आधुनिक और उच्च गुणवत्ता वाली सड़कों के नेटवर्क के महत्व पर जोर दिया है। गुजरात के भरूच खंड में काम की प्रगति की दो दिवसीय समीक्षा के दूसरे दिन मीडिया के साथ बातचीत के दौरान दिल्ली-मुंबई एक्सप्रेस-वेके बारे में उन्होंने कहा कि एक्सप्रेस-वे न केवल दिल्ली और मुंबई के बीच बल्कि अन्य प्रमुख शहरों के बीच यात्रा के समय को भी कम करेगा। श्री गडकरी ने कहा कि गुजरात में 35,100करोड़ रुपये की लागत से 423किलोमीटर सड़क का निर्माण किया जा रहा है। इसके साथ ही इस एक्सप्रेस-वे के तहत राज्य में 60बड़े पुल, 17इंटरचेंज, 17फ्लाईओवर और 8रोड़ ओवर ब्रिज बनाए जाएंगे।
केंद्रीय मंत्री ने कहा कि इस एक्सप्रेस-वे पर विश्व स्तरीय परिवहन सुविधाएं प्रदान करने के साथ-साथ राज्य में रोजगार के अवसर पैदा करने के लिए 33वेसाइड सुविधाएं भी बनाने का प्रस्ताव है।
इस यात्रा के दौरान, श्री गडकरी ने उस स्थान का भी निरीक्षण किया जहां फरवरी 2021में एक दिन में सबसे तेज सड़क निर्माण का विश्व रिकॉर्ड बनाया गया था। उन्होंने भरूच के पास नर्मदा नदी पर बने प्रतिष्ठित पुल का भी निरीक्षण किया। 2किमी लंबा यह एक्सट्रैडोज्ड केबल स्पैन ब्रिज एक्सप्रेस-वे पर बनने वाला भारत का पहला 8लेन का पुल होगा।
भरूच के पास प्रतिष्ठित इंटरचेंज के साथ, यह परियोजना देश में एक्सप्रेस-वे विकास का चेहरा बन जाएगी।
मध्य प्रदेश में कल श्री गडकरी ने 9577करोड़ रुपये के परिव्यय के साथ 1356किलोमीटर की 34सड़क परियोजनाओं का शुभारंभ किया।
वित्त मंत्रालय
एसपीएमसीआईएल ने दीपम दिशानिर्देशों के अनुपालन के तहत भारत सरकार को वित्त वर्ष 2020-21 के लिए 240.41 करोड़ रुपये का लाभांश दिया
भारतीय प्रतिभूति मुद्रण तथा मुद्रा निर्माण निगम लिमिटेड  ने दीपम दिशानिर्देशों के अनुपालन के तहत भारत सरकार को वित्त वर्ष 2020-21 के लिए 240.41 करोड़ रुपये के अंतिम लाभांश का भुगतान किया है, जो 31 मार्च, 2021 को कंपनी की शुद्ध सम्पत्ति का 5 प्रतिशत [वित्त वर्ष 2020-21 के लिए कर पश्चात लाभ  का 57 प्रतिशत] है।
श्री अजय सेठ, सचिव, आर्थिक कार्य विभाग  और सुश्री मीरा स्वरूप, विशेष सचिव और वित्तीय सलाहकार, वित्त मंत्रालय की उपस्थिति में केंद्रीय वित्त और कॉर्पोरेट कार्य मंत्री श्रीमती निर्मला सीतारमण ने एसपीएमसीआईएल की सीएमडी श्रीमती तृप्ति पी. घोष और निदेशक  श्री अजय अग्रवाल से लाभांश का चेक प्राप्त किया।
एसपीएमसीआईएल ने वर्ष 2020-21 के दौरान बैंक नोट, सिक्के, प्रतिभूति पत्र, पासपोर्ट, प्रतिभूति स्याही और अन्य प्रतिभूति उत्पादों के उत्पादन का लक्ष्य हासिल किया है। एसपीएमसीआईएल ने 2020-21 में 8,288 मिलियन बैंक नोट, 2,757 मिलियन सिक्के, 6,870 मीट्रिक टन  प्रतिभूति पत्र, 600.42 मीट्रिक टन  प्रतिभूति स्याही का उत्पादन किया है।
वर्ष 2020-21 के दौरान, कंपनी का राजस्व 4,712.57 करोड़ रुपये और कर पूर्व लाभ 789.74 करोड़ रुपये रहा।
एसपीएमसीआईएल के बारे में
एसपीएमसीआईएल एक अनुसूची-'ए' मिनीरत्न श्रेणी-I सीपीएसई है, जो भारत सरकार के पूर्ण स्वामित्व में तथा वित्त मंत्रालय के आर्थिक कार्य विभाग  के प्रशासनिक नियंत्रण में है।
एमजी / एएम / जेके/वाईबी
(Visitor Counter : 381